Ringaudai

Ringaudai – kaimas Kauno rajono savivaldybėje, 5 km į vakarus nuo Kauno, netoli vakarinio lanksto, prie kelio . Veikia Ringaudų pradinė mokykla, biblioteka (nuo 1950 m.), kultūros centras (nuo 1997 m.). Toliau rytuose – Tado Ivanausko Obelynės botanikos parkas su jo name įrengtu muziejumi. 2005 m. į gyvenvietės vidurį buvo atvežtas ir kranu iškeltas maždaug 20 tonų sveriantis akmuo „Ringaudų Puntukas“. Jis aptiktas šalia Nemuno statant valymo įrenginius.

Etimologija 

Vietovės vardas kilo nuo šioje vietoje buvusio Marvos dvaro palivarko Ringvaldiškių pavadinimo. Ringaudai – asmenvardis, giminingas žodžiams Ringą, Ringė, Ringauda.

Kai kurių istorikų teigimu, Ringaudas XII a. pabaigoje esą buvo Lietuvos valstybės kūrėjo Mindaugo tėvas ar pirmtakas. Jis buvęs kunigaikštis, galingas vadas, nugalėjęs totorius prie Nemuno aukštupio, gyvenęs Naugarduke, valdžią perdavęs Mindaugui.

Istorija 

XIX a. šioje vietoje buvęs Ringvaldiškių palivarkas, t. y. feodalinių laikų dvaro padalinys su atskira sodyba, ūkiniais pastatais, dirbamąja ir kita žeme ir sudarė atskirą ūkininkavimo vienetą. XIX a. palivarkas buvo Marijampolės apskrities Aleksoto valsčiuje, priklausė Garliavos parapijai. 1886 m. jame buvo 118 gyventojų, bet 1923 m. jau tik 26. Mat 1922 m. Lietuvos savanoriams buvo išdalinta Marvos dvaro ir kitų dvarų žemė. „Matininkai žemę sumaniai paskirstė, atsirado keliai, želdiniai, iškilo to meto stiliaus sodybos. Dabar tas savanorių kaimas išsiskiria savo kraštovaizdžio verte…“ – rašė prof. Č. Kudaba. 1926 m. buvusiam Marvos-Rinvaldiškių dvarui patvirtintas Ringaudų pavadinimas.

Sovietmečiu Ringaudai buvo Noreikiškių apylinkės centras, LŽŪA mokomojo ūkio centrinė gyvenvietė. Ringaudų gyvenvietė pradėjo kurtis 1964 m., kai į Noreikiškes persikėlė LŽŪA. Mokomasis ūkis jau anksčiau buvo įsikūręs, turėjo beveik 5000 ha žemės. Juodelynė jau buvo perpildyta, tapo Kauno priemiesčiu. Siūlyta naują gyvenvietę statyti Pypliuose, bet dėl per didelio atstumo atsisakyta. Ringaudai tiko visapusiškai ir greitai virto statybų aikštele. Gėlių gatvės pradžioje ūkis savo darbuotojams pastatė 6 dviaukščius daugiabučius namus su bendrais ūkiniais pastatais tolėliau (Ukmergės r. Dainavos miestiškas gyvenvietės variantas).

Valstybės, ūkio lėšomis gyvenvietė buvo suprojektuota, nutiestos elektros linijos, keliai, vandentiekis. Dujas ir telefonus įsivedė patys gyventojai vėliau. Bevardžio mokomojo ūkio ribos buvo nuo Tirkiliškių iki Kačerginės, kaimų gyventojai buvo nukeldinami. Nukeliamiesiems skirdavo 12-15 arų sklypą, teikdavo kelių dešimčių tūkstančių rublių kompensaciją. Kas senų pastatų pats nenusigriovė, buldozeriai išrausdavo duobes ir palaidodavo ne tik statinių liekanas, jų pamatus, bet ir žydinčius sodus.

Individualius namus statėsi ir nemažai ūkio kontoros, fermų, mechaninių dirbtuvių ir kitų padalinių darbo žmonių, Akademijos dėstytojai, mokyklų pedagogai ir kiti. Jiems pagrindinė keliama sąlyga – Noreikiškių apylinkėje reikėjo išdirbti 6 metus. Statybą reikalavo užbaigti per 4 metus. Mokomasis ūkis visas pastangas buvo sutelkęs ne tiek studentų praktiniam mokymui, kiek valstybinių planų ir įsipareigojimų vykdymui, bandymams, todėl statė ir plėtė daugiausia gamybai būtinus pastatus: fermas, sandėlius, dirbtuves, elektros pastotes ir kt. Žolės miltams gaminti įrenginį netoli Tabariškių gyventojai praminė „Velnių malūnu“, jis „užkvėpindavo“ kelis aplinkinius kaimus, retkarčiais užsiliepsnodavo.

XX a. pabaigoje buvusioje parduotuvėje įsikūrė Ringaudų pradinė mokykla. Iš Ringaudų ir Noreikiškių kaimų teritorijų dalių 1999 m. įkurtas Akademijos miestelis.

2009 m. patvirtintas Ringaudų herbas, vyko poezijos pavasarėlis „Žodžių žydėjimas“.

|}

Gyventojai

Žymūs žmonės 
 Liudas Vailionis (1886–1939), botanikas, gyvenęs Ringauduose. Paminkline lenta pažymėtas jo sodybos gyvenamasis namas.
 Tadas Ivanauskas (1886–1970), gamtininkas, prie Ringaudų įkūręs Obelynės parką.
 Šarūnas Vasiliauskas (1989–), profesionalus krepšininkas.

Šaltiniai

Nuorodos 
 Kaimo svetainė 

Kauno rajono savivaldybės gyvenvietės